Hof sê oor interdik teen BLFAndile Mngxitama. Foto: ANA Uitspraak is Vrydag in die Johannesburgse hooggeregshof gelewer in Sanef se dringende aansoek om ŉ interdik te bekom teen Andile Mngxitama en sy organisasie Black First Land First (BLF). Regter Corrie van der Westhuizen het die interdik aan die Suid-Afrikaanse Nasionale Redakteursforum (Sanef) toegestaan waarvolgens Mngxitama en die BLF verhoed word om joernaliste te intimideer, te dreig of aan te rand. Van der Westhuizen het Donderdag beslis hy is tevrede met die aansoek en dat die saak met dringendheid aangehoor moet word. Mngxitama het Donderdag al buite die Johannesburgse hooggeregshof laat hoor hulle vertrou nie ŉ wit regter nie. “Hy kom net soos alle wit mense uit ŉ raamwerk wat glo dat sy witheid eerste moet kom. Ons vertrou nie enige wit mens nie.” Mngxitama het ook uitgevaar teen verskeie mediahuise, insluitend Naspers, en Pravin Gordhan, voormalige minister van finansies, ŉ “house negro” genoem. Brandon Shabangu vir BLF. Foto: Lindi Masinga/ANA. Die aansoek is Dinsdag in die hooggeregshof in Johannesburg gebring en het gevolg nadat die BLF ŉ verklaring uitgereik het waarin hulle joernaliste by die naam noem wat hulle “voortaan sal teiken in hul protesaksies teen wit media”. Dit kom ook nadat Tim Cohen, redakteur van Business Day, aangerand is tydens ŉ optog deur BLF-lede buite die huis van Peter Bruce, toesighoudende redakteur van Tiso Blackstar. Die BLF het in Vrydag se verklaring die name van ander joernaliste genoem wat glo volgende op hul teikenlys is. Die sluit in EWN se Stephen Grootes en Barry Bateman, amaBhungane se Sam Sole en News24-rubriekskrywer Max du Preez. Sanef het die hof gevra vir ŉ interdik teen Mngxitama en die BLF om hulle te verhoed om joernaliste te teiken, intimideer, dreig of aan te rand. Die aansoekers vir Sanef was: Cohen; Bruce; Sole; Adriaan Basson, redakteur van News24; Grootes; Du Preez; Bateman; Karima Brown, verslaggewer en politieke ontleder; Eusebius McKaiser, politieke kommentator en geselsprogram-aanbieder; Ferial Haffajee, toesighoudende redakteur van Huffington Post en Katy Katopodis, hoofredakteur van die Primedia Group.